钦定古今图书集成/明伦汇编/官常典/第635卷 > 崔义元
## 钦定古今图书集成/明伦汇编/官常典/第635卷 > 崔义元

按《唐书》本传，“义元，贝州武城人。隋大业乱，往见李密，
密不用。河内贼黄君汉为密守柏崖，义元说君汉以
城归，乃拜君汉怀州刺史、行军总管，以义元为司马。
王世充将高毗寇河内，义元击走之，以功封清丘县
公。太宗讨世充，数用其谋。东都平，转隰州都督府长
史。贞观初，历左司郎中，兼韩王府长史。永徽中，累迁”
婺州刺史。时睦州女子陈硕真举兵反。始硕真自言
仙去，与乡邻辞诀，或告其诈，已而捕得，诏释不问。于
是姻家章叔引妄言硕真自天还化为男子，能役使
鬼物，转相荧惑，用是能幻。众自称“文佳皇帝”，以叔引
为仆射。破睦州，攻歙，残之。分遣其党围婺州。义元发
兵拒之，其徒争言硕真有神灵，犯其“兵辄灭宗。”众凶
惧不肯用。司功参军崔元籍曰：“仗顺起兵犹无成，此
乃妖人势不持久。”义元乃署元籍先锋，而自统众继
之。至下淮戍，禽其谍数十人。有星坠贼营，义元曰：“贼
必亡。”诘朝奋击，左右有以盾鄣者，义元曰：“刺史而有
避邪？谁肯死？”敕去之。由是众为用，斩首数百级，降其
众万馀。贼平，拜御史大夫。终蒲州刺史，年七十一。赠
幽州都督，谥曰“贞。”